Up-18/98
Natisni
Opravilna št.:
Up-18/98
Datum odločitve:
2. 2. 1998
ECLI:
ECLI:SI:USRS:1998:Up.18.98
Akt:
Ustavna pritožba S. G. zoper odločbo direktorja Uprave Republike Slovenije za izvrševanje kazenskih sankcij št. 792-05-27/97- 0022-02 z dne 13.1.1998
Izrek:
Ustavna pritožba S. G. zoper odločbo direktorja Uprave Republike Slovenije za izvrševanje kazenskih sankcij se zavrže.
Evidenčni stavek:
Ker pritožnik ni izčrpal pritožbe kot rednega pravnega sredstva v upravnem postopku, je Ustavno sodišče ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.

Prestajanje kazni, prekinitev iz zdravstvenih razlogov.
Pravna podlaga:
Zakon o splošnem upravnem postopku (ZUP), 202. čl.

Zakon o izvrševanju kazenskih sankcij (ZIKS), 74. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
28. 1. 1998
Vrsta odločitve:
sklep
Vrsta rešitve:
zavrženje
Dokument:
US18735
Up-18/98
2.2.1998
S K L E P
Ustavno sodišče je v postopku za preizkus ustavne pritožbe S. G. iz V. g., ki ga zastopajo dr. P. Č., R. Č. in A. Č., odvetniki v G. na seji senata dne 2. februarja 1998
s k l e n i l o:
Ustavna pritožba S. G. zoper odločbo direktorja Uprave Republike Slovenije za izvrševanje kazenskih sankcij št. 792-05-27/97- 0022-02 z dne 13.1.1998 se zavrže.
O b r a z l o ž i t e v
1. Pritožnik je dne 28.1.1998 vložil ustavno pritožbo zoper odločbo direktorja Uprave Republike Slovenije za izvrševanje kazenskih sankcij, navedeno v izreku tega sklepa, s katero je bila zavrnjena njegova prošnja za prekinitev prestajanja kazni zapora iz zdravstvenih razlogov. Pritožnik se sklicuje na drugi odstavek 51. člena Zakona o Ustavnem sodišču (Uradni list RS, št. 15/94 - v nadljevanju: ZUstS), zatrjuje kršitev človekove pravice do zdravja in predlaga, da se njegovi ustavni pritožbi ugodi in se prestajanje kazni zapora prekine.
2. Ustavna pritožba se lahko vloži šele, ko so izčrpana vsa pravna sredstva (prvi odstavek 51. člena ZUstS). Izjemoma lahko Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).
3. Izpodbijano odločbo je izdal direktor Uprave Republike Slovenije za izvrševanje kazenskih sankcij v upravnem postopku na podlagi 202.člena Zakona o splošnem upravnem postopku (Uradni list SFRJ, št. 47/86- preč. bes. - v nadaljevanju: ZUP) v zvezi s 74. členom Zakona o izvrševanju kazenskih sankcij (Uradni list SRS št, 17/78 in Uradni list RS, št. 12/92 in 58/93 - v nadaljevanju: ZIKS). Zoper izpodbijano odločbo je dovoljena pritožba na Ministrstvo za pravosodje. Na podlagi poizvedb, ki jih je opravilo Ustavno sodišče pri Ministrstvu za pravosodje, je ugotovilo, da je pritožnik vložil pritožbo dne 27. 1. 1998, to je en dan pred vložitvijo ustavne pritožbe.
4. Pritožnik je torej vložil ustavno pritožbo še pred izčrpanjem pritožbe, ki je redno pravno sredstvo v upravnem postopku. Drugi odstavek 51. člena ZUstS Ustavnega sodišča ne pooblašča za predčasno obravnavo ustavne pritožbe, če je zoper izpodbijani akt še dovoljeno redno pravno sredstvo. Šele, če bi bilo o tem pravnem sredstvu že odločeno, bi se lahko zastavilo vprašanje, ali so po drugem odstavku 51. člena ZUstS izpolnjeni pogoji za predčasno obravnavo ustavne pritožbe pred izčrpanjem upravnega spora po določbah Zakona o upravnih sporih (Uradni list RS, št. 50/97 - v nadaljevanju: ZUS).
5. Glede na navedeno niso izpolnjeni pogoji za obravnavo ustavne pritožbe na podlagi drugega odstavka 51. člena ZUstS, ker ni podana procesna predpostavka izčrpanosti rednih pravnih sredstev. Zato je Ustavno sodišče ustavno pritožbo zavrglo.
6. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednik senata dr. Tone Jerovšek in člana dr. Lovro Šturm in mag. Matevž Krivic.
Predsednik senata
dr. Tone Jerovšek